กสิกรไทยสุดอั้นขึ้นดอกกู้ซื้อบ้านกลุ่มคงที่0.25%
ธนาคารกสิกรไทยตัดสินใจปรับขึ้นดอกเบี้ยบ้านคงที่อีก 0.25% ไม่แตะลอยตัว หลังแบกรับต้นทุนการเงินมานาน มีผลตั้งแต่ 1 ต.ค. ด้าน ธอส. ยอมกำไรน้อยลง ประกาศคงดอกเบี้ยถึงสิ้นปี
4 ต.ค. 2555

ธนาคารกสิกรไทยตัดสินใจปรับขึ้นดอกเบี้ยบ้านคงที่อีก 0.25% ไม่แตะลอยตัว หลังแบกรับต้นทุนการเงินมานาน มีผลตั้งแต่ 1 ต.ค. ด้าน ธอส. ยอมกำไรน้อยลง ประกาศคงดอกเบี้ยถึงสิ้นปี 
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า ได้ปรับขึ้นดอกเบี้ยสินเชื่อที่อยู่อาศัยเฉพาะในส่วนที่เป็นโปรโมชันคงที่ตั้งแต่ 13 ปี อีก 0.25% ทำให้ดอกเบี้ยคงที่ 1 ปี ปรับขึ้นมาอยู่ที่ 2.5% คงที่ 2 ปี 4.75% และ 3 ปี อยู่ที่ 5.50% มีผลตั้งแต่วันที่ 1 ต.ค. ส่วนดอกเบี้ยบ้านที่อิงตามดอกเบี้ยเอ็มแอลอาร์ยังไม่เปลี่ยนแปลง
ทั้งนี้ ยืนยันว่าเป็นการปรับให้เข้ากับภาวะต้นทุนและสภาพตลาด เนื่องจากธนาคารมีต้นทุนเงินฝากสูงขึ้นไม่เกี่ยวข้องกับความต้องการสินเชื่อบ้านที่สูงขึ้น ส่วนทิศทางดอกเบี้ยที่อยู่ในช่วงขาลงนั้นมีผลต่อดอกเบี้ยเงินกู้อ้างอิง ซึ่งธนาคารมีการปรับตามดอกเบี้ยนโยบายอยู่แล้ว
นายชาติชาย กล่าวว่า ในประเทศไทยมีการแข่งขันสินเชื่อบ้านสูง จึงทำให้อัตราดอกเบี้ยบ้านอยู่ในระดับต่ำ เรียกว่าเป็นผลิตภัณฑ์ที่ขาดทุน ถ้าไม่ได้ขายพ่วงผลิตภัณฑ์ทางการเงินอื่น กว่าจะได้ทุนคืนต้องใช้เวลา 3 ปี แต่ที่อยู่ได้เพราะขายผลิตภัณฑ์อื่นพ่วง เช่น บัตรเครดิต สินเชื่อส่วนบุคคล ประกัน
“สินเชื่อบ้านเดิมแข่งขันกันจนไม่สามารถทำกำไรได้ จึงต้องปรับให้สู่ภาวะที่เป็นจริง ไม่ใช่คงไว้อยู่ในระดับต่ำอยู่ตลอด” นายชาติชาย กล่าว 
อย่างไรก็ตาม มองว่า การแข่งขันสินเชื่อบ้านจะยังคงร้อนแรงเช่นเดิม เพราะธนาคารขนาดเล็กและขนาดกลาง ยังต้องการสินเชื่อบ้าน เนื่องจากมีความเสี่ยงต่ำและเป็นฐานลูกค้าสำคัญที่จะใช้บริการผลิตภัณฑ์อื่นๆ ของธนาคาร จึงเป็นกลุ่มที่คานอยู่ในตลาด ขณะที่ธนาคารขนาดใหญ่ก็ยังต้องรักษาสัดส่วนตลาด (มาร์เก็ตแชร์) ของสินเชื่อบ้านเช่นเดิม
ด้านนายวรวิทย์ ชัยลิมปมนตรี กรรมการผู้จัดการใหญ่ ธนาคารอาคารสงเคราะห์ กล่าวว่า ธนาคารยังไม่ขึ้นดอกเบี้ยสินเชื่อบ้านจนถึงสิ้นปีนี้ แม้ว่าต้นทุนการเงินจะสูงขึ้น อาจทำให้กำไรของธนาคารน้อยลง แต่เชื่อว่ายังเป็นไปตามเป้าหมายที่ตั้งไว้ 7,200 ล้านบาท
ทั้งนี้ ธนาคารออมสินได้ประกาศปรับขึ้นดอกเบี้ยสินเชื่อเคหะคงที่ 3 ปี จาก 3.45% เป็น 4.5% มีผลตั้งแต่วันที่ 1 ต.ค. 55 โดยให้เหตุผลว่า ลดการขาดทุน เนื่องจากต้นทุนเงินฝากอยู่ในระดับต่ำสุด อย่างไรก็ตาม ก็ยังเป็นอัตราคงที่ที่ต่ำสุดในระบบ